Επιτέλους τελειώνει η Πλατεία Ελευθερίας (εικόνες)

Μπορεί η ολοκλήρωση της Πλατείας Ελευθερίας να κατάντησε ανέκδοτο, αλλά αυτή τη φορά ο δήμος θεωρεί πως βρίσκεται στο τέρμα και ότι μέχρι τέλος του χρόνου η γέφυρα θα παραδοθεί προς χρήση, ενώ θα υπολείπονται κάποιες εργασίες στην τάφρο.



Ζητήσαμε το τελικό χρονοδιάγραμμα από τον Δήμο Λευκωσίας και με οδηγίες του δημάρχου, Κωνσταντίνου Γιωρκάτζη, η συντονίστρια του έργου Αγνή Πετρίδου απέστειλε ενημερωτικό σημείωμα, στο οποίο αναφέρεται ότι είναι εφικτό να δοθεί μέχρι τέλους του χρόνου. Συγκεκριμένα, στο σημείωμα της κ. Πετρίδου αναφέρονται και τα εξής:

«Στην πλατεία διεξάγονται εργασίες ταυτόχρονα σε όλα τα σημεία του έργου. Ιδιαίτερη έμφαση έχει δοθεί στα τμήματα του έργου που βρίσκονται στο επίπεδο της πόλης, δηλαδή στη γέφυρα, στις περιμετρικές οδούς (Κ. Παντελίδη, Κ. Παλαιολόγου και Στασίνου), στο βόρειο κόμβο (άνοιγμα προς πεζόδρομους Λήδρας και Ονασαγόρου) και στο νότιο κόμβο (άνοιγμα προς Λεωφόρο Ευαγόρου). Αυτοί οι χώροι είναι εφικτό να δοθούν για χρήση στο κοινό μέχρι το τέλος του έτους».

Αναφέρεται επίσης, πως «οι εργασίες στη γέφυρα της Πλατείας Ελευθερίας βρίσκονται σε προχωρημένο στάδιο. Ολοκληρώθηκε η πλακόστρωση και ο ενδοδαπέδιος φωτισμός και έχει αρχίσει η τοποθέτηση του δυτικού στηθαίου από ειδικό συνεργείο. Μόλις ολοκληρωθεί το δυτικό στηθαίο και ελεγχθεί, η γέφυρα θα ανοίξει για εξυπηρέτηση του κοινού».

Στο ίδιο σημείωμα αναφέρεται, πως «έχει ολοκληρωθεί η πλακόστρωση του βόρειου τμήματος της πλατείας, στο άνοιγμα Λήδρας/ Ονασαγόρου, το οποίο τα Χριστούγεννα θα μπορεί να φιλοξενήσει εορταστικές εκδηλώσεις». Πάντως, όταν ρωτήσαμε κατά πόσον θα πραγματοποιηθεί επί της γέφυρας (Πλατεία) η εορταστική εκδήλωση για την υποδοχή του νέου χρόνου, μας ελέχθη ότι αν πραγματοποιηθεί εκδήλωση αυτή θα γίνει στον προαύλιο χώρο του δημαρχείου (παρά την Πλατεία).

Στο σημείωμα της κ. Πετρίδου αναφέρεται επίσης, πως η λεωφόρος Κωστάκη Παντελίδη (από την Πλατεία Σολωμού μέχρι και την είσοδο της Λήδρας) θα είναι έτοιμη να δοθεί σε χρήση πολύ σύντομα, μόλις ολοκληρωθούν οι εργασίες σύνδεσης της με το οδόστρωμα της πλατείας Σολωμού. Εξάλλου, τα πεζοδρόμια της λεωφόρου Παλαιολόγου, από την πλατεία μέχρι την οδό Φιλοκύπρου, που εμπίπτουν στο έργο, έχουν ολοκληρωθεί και ήδη χρησιμοποιούνται από το κοινό.